Përpjekje për pastrimin e Detroitit
Në 25 vjetët e fundit, John George ka rrafshuar ose riparuar dhjetëra ndërtesa, duke i zëvendësuar me hapësira ​​të gjelbëra.
Detroiti i Miçiganit, i njohur si “Qyteti i Makinave” dhe qendra e tre kompanive më të mëdha amerikane të prodhimit të makinave po përjeton një rënie ekonomike pas një eksodi të ngadaltë të popullsisë së qytetit. Ata që janë larguar kanë lënë pas shtëpi të pabanuara që janë dëmtuar nga zjarri, vandalizmi, dhe neglizhenca, duke ia ndryshuar imazhin botëror Detroitit. Siç njofton korrespondenti i Zërit të Amerikës, Kane Farabaugh, një burrë i ngopur nga gjendja e zymtë po drejton një ekip vullnetarësh për pastrimin e qytetit të tij. Nëse plehrat e një njeriu janë thesari i një tjetri, atëherë lagja Brightmoor e Detroitit është minierë ari për John George-in. Për John George dritaret e thyera dhe shtëpitë e djegura sjellin kujtimet e së kaluarës. Ai ka kaluar fëmijërinë e tij këtu, kur shtëpitë dhe rrugët ishin të mbushura me njerëz. Zoti George thotë se njerëzit filluan të largohen në prag të trazirave vdekjeprurëse të Detroitit në vitin 1967, dhe eksodi nuk është ndalur. Tani, lagjia e John-it ka filluar të ringjallet, falë punës së vullnetarëve që ai i ka organizuar për të ndryshuar rrethanat. Në 25 vjetët e fundit, John George ka rrafshuar ose riparuar dhjetëra ndërtesa, duke i zëvendësuar fushat e shkatërruara me hapësira të gjelbëra. Pavarësisht nga vështirësitë, ai refuzon të heqë dorë nga përpjekjet e tij. Drejtori Ekzekutiv i organizatës Brightmoor Alliance, Kirk Mayes thotë se njerëzit dalëngadalë kanë filluar të kthehen falë punës së John George-it. Udhëheqësit e biznesit në Detroit kanë marrë njoftimin nga organizata e sapo formuar jo-fitimprurëse Detroit Blight Authority e cila po kërkon fonde për realizimin një objektivi ambicioz për heqjen e rreth 13 mijë strukturave në vit. Nëse realizohet me këtë ritëm, brenda pesë viteve ky projekt mund të eliminojë plotësisht ndërtesat e shëmtuara në Detroit.